《三亭诗》
宋代·吕陶

三亭何为者，吾友所缮营。亭前有标榜，雅意异俗生。

治己己孰治，清虑虑孰清。吾道固可味，未易贯至诚。

惟天于斯人，一概授五行。生质本淳静，外诱徒纵横。

心术傥茅塞，耳目将聋肓。上圣贵复本，大贤犹性情。

况其可上下，安得不励精。四端匪外铄，语默无自轻。

百行皆吾分，积渐日有成。稂莠荒我怀，去之如锄萌。

波澜扰我源，止之如澄泓。浩然涤万虑，粹矣读六经。

不趋杨墨涂，将造周孔庭。出井见仁义，仰天瞻日星。

甘若饮醇酎，珍若享太羹。清若饵芝术，和若闻咸茎。

积中而恬愉，发外而光亨。穷不失素守，达不孤群氓。

生不陷非义，死不忘英声。道味固如此，身规从可明。

本原何所来，虑之深以闳。欲知君子心，吾请观亭名。

作者简介：（1027—1103）成都人，字元钧，号净德。仁宗皇祐间进士。神宗熙宁三年举制科，对策枚数王安石新法之过，出通判蜀州。哲宗元祐初，擢殿中侍御史，首上邪正之辨，劾新党蔡确、韩缜、张璪、章惇等。累迁中书舍人，进给事中。哲宗亲政，知陈州。坐元祐党夺职，责衡州居住。徽宗立，复集贤殿修撰、知梓州，致仕。有《净德集》。